Fagforbundet HK Stat vandt i går sin egen krig mod Forsvarets Personeltjeneste og Moderniseringsstyrelsen. Det skete, da en faglig voldgift slog fast, at op mod 1.400 tidligere og nuværende medarbejdere i forsvaret er blevet snydt for pensionstillæg på næsten 26 millioner kroner i perioden 2006-2011.

En triumf for lønmodtagerne i en af de største sager af sin art. En nedtur for forsvaret og især for Moderniseringsstyrelsen, der varetager statens interesser som arbejdsgiver, og som nu også riskerer at blive idømt en millionbod for overenskomstbrud.

»Med denne afgørelse skal de enkelte medarbejdere have efterbetalt pensionstillæg i størrelsesordenen 6.000-65.000 kroner, alt efter hvor længe de har arbejdet i forsvaret«, siger en tydelig tilfreds Thomas Lynge Madsen, konsulent i HK Stat.